
Vízvezető képződmények mesterséges kolmatációjának vizsgálata

A jó vízvezető képződmények vízáteresztő képessége (permeabilitása) eliszapolódás (kolmatáció) során lecsökkenhet, mivel a pórustér leszűkül. A kolmatáció mesterséges előidézése megoldás lehet, ha a felszín alatti vizek szivárgási sebességét csökkenteni szeretnénk bármely képződményben, például bánya-, vagy munkagödör víztelenítésének megkönnyítése vagy szennyezett területek kármentesítése, akár szennyeződés visszatartásának érdekében. A permeabilitás mesterséges és reverzibilis megváltoztatásának vizsgálatára végzett laboratóriumi mérések során a talajba juttatott adalékanyagok reakcióik során létrejövő csapadékaikkal eltömítik a pórusteret, lecsökkentve a szivárgás sebességét.
A vizsgálatok alapján elmondható, hogy a kezdeti feltevés, miszerint a vas oxidációjának következtében keletkező kiválások csökkentik a talajok áteresztő-képességét, laboratóriumi körülmények között teljesült. Az elvégzett kísérletek alapján az is látható, hogy a vas2+ ion koncentrációja a hozzáadott oldatban egyenesen arányos az eltömődés mértékével, valamint, hogy a levegő oxigénjének hiányában valamilyen oxidálószer jelenléte megnöveli a folyamat sebességét. Abban az esetben is, amikor a hígabb vas-oldat önmagában nem befolyásolta szignifikánsan a szivárgás mértékét, a hidrogén-peroxid hozzáadása után tapasztalható volt a folyadék átáramlásának egyértelmű csökkenése, így tehát alacsonyabb vas-koncentráció esetén is elérhető az eredmény.
A fényképfelvételek elemzésénél tapasztalható volt a szabad szemmel is látható elváltozások kimutatása. Azonban, vannak olyan színbeli elváltozások, amelyek egyébként nem észlelhetőek, leginkább az átmeneti részekben, ezért a fő színkomponensek elemzése (RGB; red, green, blue) során ezek részletesebben vizsgálhatóak. Így ez a módszer alkalmas a folyamat geometriájának pontosabb elemzésére.



